सेंसेक्स 242 अंक बढ़कर 61,275 पर बंद, निफ्टी 86 अंक चढ़ा; अडाणी ग्रुप के 6 स्टॉक्स में उछाल
Stock Market Today; Adani Enterprises Ltd Stock Price NSE/BSE News Update शेयर बाजार में हफ्ते के दूसरे कारोबारी दिन, यानी मंगलवार (14 फरवरी 23) को तेजी देखने को मिली थी। सेंसेक्स
भारतीय शेयर बाजार में हफ्ते के तीसरे कारोबारी दिन, यानी बुधवार (15 फरवरी 23) को तेजी देखने को मिली। सेंसेक्स 242 अंकों की तेजी के साथ 61,275 के स्तर पर बंद हुआ। वहीं निफ्टी में 86 अंकों की तेजी रही। यह 18,015 के स्तर पर बंद हुआ। बाजार में लगातार दूसरे दिन तेजी आई है। सेंसेक्स के 30 शेयरों में से 20 शेयरों में तेजी और 10 शेयरों में गिरावट रही।
अडाणी ग्रुप के 6 स्टॉक्स में तेजी रही 
वहीं अडाणी ग्रुप की 10 प्रमुख कंपनियों के शेयरों में से 6 में तेजी रही। ग्रुप की फ्लैगशिप कंपनी अडाणी एंटरप्राइजेज के शेयर में 1.27% की तेजी रही। इसके अलावा अडाणी पोर्ट्स (0.75%), अडाणी विल्मर (1.37%), अंबुजा सीमेंट (2.47%), ACC (1.28%) और NDTV (4.99%) में भी तेजी देखने को मिली।
वहीं अडाणी ट्रांसमिशन, पावर, टोटल गैस और ग्रीन एनर्जी के शेयरों में 5-5% की गिरावट रही। 24 जनवरी को हिंडनबर्ग की रिपोर्ट सामने आने के बाद से ही अडाणी ग्रुप के शेयरों में काफी उतार-चढ़ाव देखने को मिल रहा है।
टेक महींद्रा-अपोलो हॉस्पिटल निफ्टी के टॉप गेनर
टेक महींद्रा, अपोलो हॉस्पिटल, आयशर मोटर्स, रिलायंस, बजाजा फाइनेंस, ग्रासिम, भारती एयरटेल और SBI लाइफ समेत निफ्टी-50 के 37 शेयरों में तेजी देखने को मिली। वहीं हिंदुस्तान युनिलीवर, सन फार्मा, ONGC, LT, इंडसइंड बैंक, HDFC, डॉ रेड्डी और पावर ग्रिड समेत निफ्टी के 13 शेयरों में गिरावट रही।
रियल्टी सेक्टर में 1.30% की तेजी रही
NSE के 11 सेक्टोरल इंडेक्स में से 9 में तेजी देखने को मिली। रियल्टी सेक्टर में 1.30% की तेजी रही। IT सेक्टर में 1.13% की तेजी आई। इसके अलावा बैंक, ऑटो, फाइनेंशियल सर्विसेज, मीडिया, मेटल, PSU बैंक और प्राइवेट बैंक सेक्टर में भी मामूली तेजी रही। सिर्फ FMCG और फार्मा सेक्टर में गिरावट देखने को मिली।
मंगलवार को सेंसेक्स 600 अंक चढ़ा था
शेयर बाजार में हफ्ते के दूसरे कारोबारी दिन, यानी मंगलवार (14 फरवरी 23) को तेजी देखने को मिली थी। सेंसेक्स 600 अंकों की तेजी के साथ 61,032 के स्तर पर बंद हुआ था। वहीं निफ्टी में 158 अंकों की तेजी देखने को मिली थी। यह 17,929 के स्तर पर बंद हुआ था।